《送林佥宪汝雨兵备颍州》
明代·屠应埈

虚庭落日明嘉林，薰风吹我堂上琴。
故人言别赴河颍，使我不觉生离心。
援琴欲奏商声沈，感时怀昔多哀音。
忆昔与君同侍辇，奏书朝闻夕称善。
扈圣亲登太乙坛，承恩数奉甘泉宴。
须臾云雨各西东，北风栗烈南飞鸿。
君度石梁看晓日，予随兰省卧秋蓬。
故人才高人所羡，飞藻如烟烨如电。
建节鸾台日月悬，横经彤署星辰烂。
寒霜飞空凄北堂，三年入谒来明光。
此时正奏甘露至，金茎不动天风香。
露乳联珠莹飞雪，松云昼开暮还结。
故人新自故乡来，应饱瑶华弄松月。
夜谈坐听填填雷，惊霄碧玉翻空摧。
闭门共读祥异志，出门向人还语谁。
九逵车马朝来会，共议明堂草书对。
近臣新册定陵功，常侍总承开府贵。
君不见人生得失难自量，天道盛衰宁有常。
朱阳受节兰蕙芳，零露夕变蒹葭苍。
时来立取封侯印，老去犹为执戟郎。
又不见披裘采薪登后车，箜篌在御朱桐虚。
岁岁南山叩哀角，年年东观著遗书。
君行梁台度颍水，梁苑莓莓夕烟起。
汴水微茫昼不分，惟见村原暮云紫。
凤城东山龙作盘，万年陵阙天南端。
黄河千曲净回练，苍崖百叠骞高鸾。
此中骑士俱罴虎，故人有文兼有武。
嵩少云生拂羽旂，淮海风清杂钲鼓。
煌煌绛节坐临戎，俎豆长垂鼎铉功。
纵使沙场亲校猎，绝胜芸阁赋雕虫。

作者简介：屠应埈（1502—1546），字文升，号渐山。浙江平湖人。嘉靖五年（1526）中进士，初选为庶吉士，后授刑部主事。。应埈后调礼部，历任员外郎、郎中。在职期间，先后就定礼乐、建郊祠以及薛瑄从祀等，上奏朝廷，得到嘉靖帝的赏识。应埈雅好文史，虽病中也书不离手，为诗文有奇气，具司马相如、扬雄之风，著有《兰晖堂集》8卷（载《明史·艺文志》）。